Weerdiens se radars het nie gewerk tydens erge stormsJerry Lengoasa, uitvoerende hoof van die SAWD, het gesê die weerdiens het die tesourie vir R30 miljoen gevra om sy infrastruktuur op te gradeer. Foto: Esté Meyer Jansen. Die Suid-Afrikaans Weerdiens het gesê hy benodig ŉ belegging van R30 miljoen om sy toerusting op te gradeer nadat slegs twee van die instelling se vyf radars tydens die erge donderstorms op 9 en 10 Oktober gewerk het. Die donderstorms het gepaardgegaan met swaar neerslae, sterk winde en groot haelkorrels wat Noordwes, Gauteng, die ooste van die Vrystaat, KwaZulu-Natal, Mpumalanga en Limpopo getref het. Die munisipaliteite van Mogale City, Johannesburg en Ekurhuleni het die swaarste onder die gure weer deurgeloop. KwaZulu-Natal is tot rampgebied verklaar ná die verwoestende storms wat die provinsie vroeër die week getref het. Minstens 11 mense is in die storm dood en talle word steeds vermis. Jerry Lengoasa, uitvoerende hoof van die SAWD, het Woensdag tydens ŉ mediakonferensie by hul kantore in Erasmusrand, Pretoria gesê die radars word gebruik om die graad van storms te ontleed. Hy het erken die weerdiens se radar by die Irene-weerstasie is eintlik die enigste een wat nie tans probleme gee nie. Die radars by Ottosdal in Noordwes en in Durban word binne die volgende week herstel. Lengoasa het gesê terwyl die finansiële inspuiting gebruik sal word om die radars te herstel, moet die weerdiens se infrastruktuur ook dringend opgegradeer en gemoderniseer word. Die weerdiens het ook planne om sy vermoë, om tornado’s te voorspel, te verbeter nadat die ongure weeromstandighede met drie van die vreemde weerverskynsels gepaardgegaan het. Tornado’s is in Ruimsig naby Roodepoort en Krugersdorp, Eloff naby Delmas in Mpumalanga en in Bethulie in die Vrystaat gesien. “Tornado’s is steeds abnormaal vir Suid-Afrika, maar dit kom al meer hier voor. Die VSA is gerat om hierdie weerverskynsel te hanteer, maar ons eie voorsorgmaatreëls hiervoor skiet nog heeltemal te kort,” het Lengoasa verduidelik. Volgens hom is die weerdiens tevrede dat hulle betyds die stormstelsels voorspel het, wat die erge donderstorms veroorsaak het. “Die waarskuwings daaroor is tydig aan die nasionale rampbestuursentrum en die media uitgestuur, veral as ŉ mens ingedagte hou net hoe vinnig die stelsels gegroei het. “Dit was egter vir ons duidelik die oorgrote meerderheid van mense het nie hierdie kritiese inligting ontvang om hulleself en hulle besitting te beskerm nie.” Lengoasa wil daarom ook die weerdiens se kommunikasiekanale opgradeer en uitbrei om dié inligting so vinnige moontlik by inwoners uit te bring. “Ons wil veral gemeenskapradiostasies en sosialemediaplatforms hiervoor gebruik.” Hy het gesê die weerdiens beplan om ŉ YouTube-kanaal te ontwikkel en sy dienste op Facebook en Twitter uit te brei. Die weerdiens wil ook ŉ interaktiewe verbeterde app ontwikkel wat inligting oor weer en storms in die hande van die 20 miljoen aktiewe selfoongebruikers plaas.